АЙМГИЙН ИТХ-ЫН ТЭРГҮҮЛЭГЧИД, АЖЛЫН АЛБАНААС
2020 ОНЫ 12-Р САРД ХИЙСЭН АЖЛЫН МЭДЭЭЛЭЛ 

         2020.12.25.                                                                                                 Зуунмод
Аймгийн ИТХ-ын Тэргүүлэгчид,  Ажлын албанаас 2020 оны 12 дугаар сард  дараах ажлуудыг хийж гүйцэтгэлээ. Үүнд:
Аймгийн ИТХ-ын III хуралдааныг 2020 оны 12 дугаар сарын 03-ны өдөр, Тэргүүлэгчдийн ээлжит бус II хуралдааныг 12-р сарын 02-ны өдөр, ээлжит III хуралдааныг 12-р сарын 15-ны өдөр тус тус зохион байгуулав.
Аймгийн ИТХ-ын III Хуралдаанаар:
1.Аймгийн Засаг даргын 2020-2024 оны үйл ажиллагааны хөтөлбөр боловсруулсан тухай Засаг дарга Д.Мөнхбаатарын мэдээлэл, өргөн мэдүүлсэн төсөл, түүнд Хурлын Хороодоос хийсэн дүгнэлт, Төлөөлөгчдөөс гаргасан саналыг хэлэлцээд “Аймгийн 2021-2025 онд хөгжүүлэх таван жилийн үндсэн чиглэл”, “Засгийн газрын 2020-2024 оны үйл ажиллагааны хөтөлбөр”-т тусгагдсан зорилт, үйл ажиллагаатай уялдуулан “Аймгийн Засаг даргын 2020-2024 оны үйл ажиллагааны хөтөлбөр”-ийн төслийг 8 бүлэг 52 зорилт 263 үйл ажиллагаатай боловсруулсан байна. Хөтөлбөрийн төсөлд төр захиргааны байгууллага болон Төрийн бус байгууллага, мэргэжлийн холбоод, иргэдээс цахимаар авсан 789 саналд дүн шинжилгээ хийж тусгасан байгаа бөгөөд Засаг даргын үйл ажиллагааны хөтөлбөрийг “Ковид-19” халдварт цар тахлаас үүдэлтэй эдийн засгийн хүндрэлийг даван туулж, нийгэм, эдийн засгийн хөгжлийг хангах, байгаль орчны тэнцвэртэй байдал, засаглалыг сайжруулах, аймаг, сумыг хөгжүүлэх бодлогын асуудлыг онцгойлон анхаарч төр хувийн хэвшлийн түншлэлийн зарчимд тулгуурлан эдийн засгийн салбарын бүтцийг төрөлжүүлж, өндөр бүтээмжтэй, дэвшилтэт технологийг үйлдвэрлэл, үйлчилгээний салбаруудад нэвтрүүлэн дотоодын нийт бүтээгдэхүүнийг жилд  6-12 хувиар өсгөх зорилтыг дэвшүүлснээр аймгийн цаашдын хөгжлийг хангах нөхцөлийг бүрдүүлсэн байна.
Хөдөө аж ахуйн үйлдвэрлэлийг 5 бүсээр төрөлжүүлэн, стратегийн бүс нутаг болох, үйлдвэрлэлийн салбарыг хөгжүүлж “Бэлтгэн нийлүүлэгчээс үйлдвэрлэгч аймаг”, Засгийн газрын “Хүнс үйлдвэрлэгч, экспортлогч улс болох” зорилтуудыг хангах түшиц аймаг болохоор эдийн засгийн бодит салбаруудын хөгжлийг оновчтой тодорхойлж аймгийн дотоодын нийт бүтээгдэхүүнд боловсруулах салбарын эзлэх хувийн жинг 18.1 хувьд хүргэхээр төлөвлөсөн байна.
Эрүүл мэнд, соёл боловсрол, хүүхэд, залуучууд, гэр бүл, хөдөлмөр эрхлэлт, нийгмийн хамгааллын талаар оновчтой бодлого хэрэгжүүлж, иргэн бүр эрүүл энх, эрдэм боловсролтой, ажилтай, орлоготой байх нөхцөлийг бүрдүүлэн, иргэдийнхээ амьдралын чанарыг дээшлүүлэх нь бүрэн эрхийн хугацаанд нийгмийн салбарыг хөгжүүлэх үндсэн зорилт гэж үзсэн байна.
Тогтвортой, хариуцлагатай, ёс зүйтэй, чадварлаг төрийн албыг төлөвшүүлж, хүний эрхийг дээдэлсэн, цахим технологид тулгуурласан “Иргэн төв”-тэй, авлигаас ангид төрийн үйлчилгээг хөгжүүлэхээр тусгасан нь цаг үеийн шаардлагад нийцэж байгааг тэмдэглээд “Аймгийн Засаг даргын 2020-2024 оны үйл ажиллагааны хөтөлбөр”-ийг Хуралдааны 01 дүгээр тогтоолоор батлав.
“Аймгийн Засаг даргын 2020-2024 оны үйл ажиллагааны хөтөлбөр”-ийг хэрэгжүүлэх арга хэмжээний төлөвлөгөөг тооцоо судалгааны үндсэн дээр шалгуур үзүүлэлт, хүрэх түвшинг тодорхойлж батлах, Засаг даргын үйл ажиллагааны хөтөлбөрийн зорилт, үйл ажиллагааг аймгийн хөгжлийн жил бүрийн төлөвлөгөө, төсөвт тусган хэрэгжүүлж, улсын төсөв, гадаад, дотоодын хөрөнгө оруулагчид, иргэд, байгууллага, аж ахуйн нэгжийн оролцоог хангах,  төсөл, хөтөлбөрт хамруулах замаар хөрөнгийн эх үүсвэрийг бүрдүүлэх, иргэд олон нийтийг “Ковид-19” цар тахлаас урьдчилан, сэргийлэх арга хэмжээг хэрэгжүүлж, нөөцийн бэлэн байдлыг ханган, цар тахлын үед үйл ажиллагаа нь доголдсон, түр саатсан жижиг дунд үйлдвэрлэл эрхлэгч аж ахуйн нэгж, иргэдэд чиглэсэн ажлыг үр дүнтэй зохион байгуулж үйл ажиллагааны хөтөлбөр, төлөвлөгөөний хэрэгжилтийн явц, үр дүнг жил бүр аймгийн иргэдийн Төлөөлөгчдийн Хурлаар хэлэлцүүлэхийг аймгийн Засаг даргад даалгав.
“Сумын Засаг даргын 2020-2024 оны үйл ажиллагааны хөтөлбөр”-т “Хөгжлийн түүчээ-төв аймгийг 2021-2025 онд хөгжүүлэх үндсэн чиглэл”, “Аймгийн Засаг даргын 2020-2024 оны үйл ажиллагааны хөтөлбөр”-т тусгагдсан тухайн суманд хамаарах зорилт, үйл ажиллагааг тусган зохих журмын дагуу батлан, хэрэгжилтэд хяналт тавьж ажиллахыг сумдын иргэдийн Төлөөлөгчдийн Хуралд зөвлөлөө.
2.“Аймгийн 2021 оны хөгжлийн төлөвлөгөө”-ний төсөл аймгийн Засаг даргын  мэдээлэл, тус төсөлд Хурлын Хороодоос хийсэн дүгнэлт, Төлөөлөгчдөөс гаргасан саналыг хэлэлцээд “Аймгийн 2021 оны хөгжлийн төлөвлөгөө”-г хавсралтад зааснаар 8 бүлэг 50 зорилт 274 үйл ажиллагаа 416 шалгуур үзүүлэлттэй баталсугай. 
“Аймгийн 2021 оны Хөгжлийн жилийн төлөвлөгөө”-нд тусгасан зорилтуудыг хэрэгжүүлж ажиллахдаа жилийн төлөвлөгөөг хэрэгжүүлэх ажлыг удирдлага, зохион байгуулалтаар хангаж, гүйцэтгэлд хяналт тавьж ажиллах, Хөгжлийн төлөвлөгөөнд дэвшүүлсэн зорилтуудыг хэрэгжүүлэхэд шаардлагатай хөрөнгийн эх үүсвэрийг аймгийн 2021 оны төсөвт тусган батлуулах, гадаад, дотоодын хөрөнгө оруулагчид, иргэд, байгууллага, аж ахуйн нэгжийн дэмжлэг авч хэрэгжүүлэх, иргэд олон нийтийг “Ковид-19” цар тахлаас урьдчилан, сэргийлэх арга хэмжээ авч хэрэгжүүлж, нөөцийн бэлэн байдлыг ханган, цар тахлын үед үйл ажиллагаа нь доголдсон, түр саатсан жижиг дунд үйлдвэрлэл эрхлэгч аж ахуйн нэгж, иргэдэд чиглэсэн, ажлыг үр дүнтэй зохион байгуулах арга хэмжээ авч ажиллахыг аймгийн Засаг даргад даалгав.
“Сумын 2021 оны хөгжлийн төлөвлөгөө”-нд “Сумын Засаг даргын 2020-2024 оны үйл ажиллагааны хөтөлбөр”-ийн болон “Аймгийн 2021 оны хөгжлийн төлөвлөгөө”-ний тухайн суманд хамаарах зорилт, үйл ажиллагааг тусган баталж, хэрэгжилтэд хяналт тавьж ажиллахыг сумдын иргэдийн Төлөөлөгчдийн Хуралд зөвлөлөө.
3. Аймгийн 2021 оны төсвийн төслийн тухай мэдээлэл түүнд Хурлын Эдийн засаг, төсөв санхүү, өмчийн бодлогын хороо, Төв аймаг дахь Төрийн аудитын газраас хийсэн дүгнэлтүүдийг хэлэлцээд аймгийн 2021 оны төсвийн татварын  болон татварын бус орлогын нийт дүнг 18,347,000,0 мянган төгрөгөөр, аймгийн төсөвт Улсын төсвөөс олгох санхүүгийн дэмжлэг 7694489,4  мянган төгрөгөөр, аймгийн төсөвт улсын төсвөөс шилжүүлэх тусгай зориулалтын шилжүүлэг 48011954,1 мянган төгрөгөөр, эрүүл мэндийн даатгалын сангаас санхүүжих 779030,1 мянган төгрөг, аймгийн орон нутгийн хөгжлийн нэгдсэн санд орон нутгийн хөгжлийн нэгдсэн сангаас олгох орлогын шилжүүлэг 9068756,5 мянган төгрөг, аймгийн төсвийн урьд оны үлдэгдэл 3500000,0 мянган төгрөг, аймгийн ОНХСангийн шилжих үлдэгдэл 600000,0 мянган төгрөг, аймгийн мал хамгаалах сангийн 2021 оны орлого, зарлагыг 150000,0 мянган төгрөгөөр тогтоож тус тус батлав. 
Коронавируст халдвар /COVID-19/ -ын цар тахлын эрсдэлийг даван туулахад чиглэсэн төсвийн урсгал зардлын оновчтой хуваарилалтыг хийж, тэвчиж болох зардлыг бууруулан, төсвийн хэмнэлтийн бодлогыг  тууштай  хэрэгжүүлэхийг  бүх шатны төсвийн эрх захирагч нарт  даалган, зохион байгуулалтын арга хэмжээ авах, аймгийн төсвийн сар, улирлын хуваарийг бодитой төлөвлөн, төсвийн орлого, зарлагын сарын мэдээнд дүн шинжилгээ хийж, гүйцэтгэлийн явцад хяналт тавьж, оны эхнээс жигд үйл ажиллагааг ханган татварын өр төлбөр үүсгэхгүй байх нөхцөл бүрдүүлж ажиллах, татварын албаны бүртгэл мэдээллийн системийг бэхжүүлэн, цахим төлбөрийн систем, хөндлөнгийн мэдээлэл солилцоог сайжруулж, татвар төлөх, тайлагнах, түүнд хяналт тавих үйл ажиллагаанд зарцуулах хугацааг зардлыг бууруулах, аймаг, сумын Засаг дарга, Газрын харилцаа, барилга хот байгуулалтын газраас олгосон газар эзэмших, ашиглах эрх, тэдгээрийн нэгж, талбаруудын мэдээллийг газрын кадастрын мэдээллийн санд бүртгэж, цахимжуулахад онцгой анхаарч, газрын төлбөрийн орлого,  урьд онуудын дутуу төлөлтийг бүрэн хураах, ус ашиглагч иргэн, аж ахуйн нэгж, байгууллага нэг бүрийн ашигласны усны хэмжээг нарийвчлан тооцож, ус ашигласны төлбөрийн орлогыг бүрэн ноогдуулан, хураан барагдуулах арга хэмжээ авах, орон нутгийн өмчийн зүйлсийг худалдах, хувьчлах талаар гарсан аймгийн иргэдийн Төлөөлөгчдпийн Хурлын Тэргүүлэгчдийн тогтоолуудын хэрэгжилтийг хангаж, орон нутгийн өмч худалдан борлуулсны болон өмч хувьчлалын орлогыг бүрэн төвлөрүүлэх арга хэмжээг зохион байгуулж, үр дүнг  тооцох, сумдын Хог хаягдлын хураамжийн тарифыг шинэчлэн тогтоолгож, хог хаягдлын хураамжийн орлогыг бүрэн төвлөрүүлэх, өмнөх оны татварын өр барагдуулах ажлыг зохион байгуулж, санхүүжилтийн эх үүсвэрийг нэмэгдүүлэх арга хэмжээ авах, төрийн албаны хүний нөөц, шилжилт хөдөлгөөний нэгдсэн санд суурилсан төрийн албан хаагчийн цалин хөлсний төлөвлөлт, санхүүжилтийн системийг  аймгийн  төсвийн байгууллагуудад  бүрэн нэвтрүүлэх, Монгол Улсын 2021 оны төсвийн тухай хуультай хамт батлагдсан Малын тоо толгойн албан татварын тухай хуулийг орон нутгийн иргэдэд сурталчлан таниулах, 2021 оны сумын төсөвтэй хамт уг албан татварын хэмжээ болон хөнгөлөлтийн хэмжээг хуульд заасан хязгаарт багтаан тогтоож, захиргааны хэм хэмжээний актын улсын нэгдсэн бүртгэлд нэн яаралтай бүртгүүлэн 2021 оны 01 сарын 1-нээс хэрэгжүүлж эхлэх, малын тоо толгойн албан татварын хэмжээг тогтоож, сумын орон нутгийн хөгжлийн санд орлого төвлөрүүлэхээр шийдвэрлэсэн тохиолдолд Төсвийн тухай хуулийн 60.2.8-д заасан зориулалтын дагуу орлогыг иргэдийн саналд үндэслэн зарцуулах ажлыг зохион байгуулан хуулийн хэрэгжилтийг оны эхнээс хангаж ажиллахад онцгой анхаарах, Төв аймаг дахь Төрийн Аудитын газар, Хурлын Төлөөлөгчдөөс гаргасан аймгийн болон сумын төсвийн орлого нэмэгдүүлэх, зардал хэмнэх талаар хийсэн дүгнэлт саналыг судлан шаардлагатай арга хэмжээг авч хэрэгжүүлэх, бүрэн эрхийн хугацаанд аймгийн хэмжээнд төсвийн хөрөнгөөр шинээр барих, өргөтгөх, их засвар хийх барилга, байгууламж, худалдан авах тээврийн хэрэгслэлийн эрэмбэлсэн дарааллыг боловсруулан дараагийн хуралдаанд өргөн мэдүүлж батлуулан мөрдлөг болгох зэрэг арга хэмжээ авч аймгийн 2021 оны төсвийн хэрэгжилтийг хангаж ажиллахыг аймгийн Засаг даргад даалгав.
“Малын тоо, толгойн албан татварын тухай” хуулийг хэрэгжүүлэх ажлыг зохион байгуулж, тухайн сумын малчдын амьжиргааны түвшинтэй уялдуулан татвараас чөлөөлөх малын тоо, татвар ногдуулах малын төрөл, татварын хэмжээ, онцгойлон үзэж хөнгөлөлт үзүүлэх өрхийн шалгуур /олон хүүхэдтэй, хөгжлийн бэрхшээлтэй, өндөр настай, өрх толгойлсон гэх мэт/ зэргийг бодит байдалд нийцсэн тооцоо судалгаанд үндэслэн оновчтой тогтоон татвар ногдуулалтыг зөв хийж, хураан барагдуулан хуульд заасны дагуу зарцуулах асуудалд анхаарч ажиллахыг сумдын иргэдийн Төлөөлөгчдийн Хуралд зөвлөлөө.  
    4. Аймгийн Засаг дарга Д.Мөнхбаатарын өргөн мэдүүлсэн 2021 оныг “Хүний хөгжил-Эрүүл мэндийг дэмжих” жил болгон зарлах саналыг хэлэлцээд 2020 онд дэлхий даяар тархаж, Монгол Улсад бүртгэгдсэн “Covid 19” цар тахлаас урьдчилан сэргийлэх, иргэдийн эрүүл мэндийг дэмжих, цар тахлын улмаас үйл ажиллагаа нь доголдсон аж ахуй нэгж, иргэдэд дэмжлэг үзүүлэх, үйл ажиллагааг нь тогтворжуулах шаардлагатайг тэмдэглээд Төв аймгийн хэмжээнд 2021 оныг “Хүний хөгжил-Эрүүл мэндийг дэмжих” жил болгон зарлав.
Урианы жилийн ажлын хүрээнд зохион байгуулах үйл ажиллагаанд нутгийн удирдлагын болон төрийн бүх байгууллага, аж ахуй нэгжийг идэвхийлэн оролцуулж, шаардлагатай арга хэмжээг авч хэрэгжүүлэхийг аймгийн Засаг даргад даалгалаа.
5.Иргэнд 2020 онд өмчлүүлэх газрын хэмжээ, байршил тогтоох тухай аймгийн Засаг даргын мэдээлэл, өргөн мэдүүлсэн төсөл, уг асуудалд Хурлын Байгаль орчин, хөдөөгийн хөгжлийн Хорооноос хийсэн дүгнэлтийг хэлэлцээд аймгийн 27 сумын 3768 иргэнд 617.62 га газрыг сумын төв суурин газарт шинээр өмчлүүлэхээр, 663 иргэнд 54.91 га газрыг улсын чанартай авто зам дагуу өмчлүүлэхээр, одоо эзэмшиж байгаа газрыг нь нийт 1370 иргэнд 132.03 га газрыг өмчлүүлэхээр батлан хуралдааны “Иргэнд өмчлүүлэх газрын хэмжээ, байршил тогтоох тухай” тогтоолыг батлав. 
6.“Аймгийн 2021 оны хөгжлийн төлөвлөгөө”, “Аймгийн иргэдэд 2021 онд өмчлүүлэх газрын хэмжээ, байршил тогтоолгох санал уламжлах тухай” аймгийн иргэдийн Төлөөлөгчдийн Хурлын 2020 оны 3 дугаар хуралдааны 05 дугаар  тогтоол”, уг тогтоолд тусгагдсан саналыг баталсан Засгийн газрын тогтоолын дагуу иргэдэд газар өмчлүүлэх ажлыг зохион байгуулж тухайн сумын иргэнд өмчлүүлэх газрын хэмжээ, байршил, зураглалыг сумдын 2021 оны газар зохион байгуулалтын төлөвлөгөөнд тусгуулж, хэрэгжилтийг бүрэн хангуулах, Монгол улсын иргэнд газрыг нэг удаа үнэ төлбөргүй өмчлүүлэх талаар сургалт сурталчилгаа, мэдээллийн ажлыг оновчтой зохион байгуулж, сумдад ажиллах нарийвчилсан төлөвлөгөө гарган хэрэгжүүлэх, сум, багийн Засаг дарга, газрын даамал зэрэг холбогдох хүмүүсийн ажлын сахилга, хариуцлагыг өндөржүүлэх, тухайн сумын харьяат иргэдээс олон гадны иргэд нутаг дэвсгэрт нь газар өмчилж авсан Алтанбулаг, Аргалант, Баянцогт, Сэргэлэн, Эрдэнэ, Баянчандмань сумын газар өмчилж аваагүй иргэдийн судалгааг нарийвчлан гаргаж дүгнэлт хийх, иргэнд газар өмчлүүлж болох хуульд заасан төв суурин газрын тэг гортигийг тэлэх, цаашид өмчлүүлэх газрыг хамгаалалтад авах ажлыг зохион байгуулах, аймгийн Засаг даргаас Газрын харилцаа, барилга, хот байгуулалтын газар, сумдын Засаг дарга нартай байгуулах гэрээнд газар өмчлөлийн ажлыг тодорхой тусган дүгнэж байх, Монгол улсын иргэнд газар өмчлүүлэх тухай хуулийн 5 дугаар зүйлийн 5.1.6, 7 дугаар зүйлийн 7.2 болон бусад холбогдох заалтын дагуу аж ахуйн зориулалтаар аймаг, сумын төв, суурин газарт эзэмшиж байсан газраа давуу эрхээр үнээр нь өмчлөх саналыг хот төлөвлөлтийн ерөнхий төлөвлөгөөг үндэслэн Засгийн газрын тогтоолын дагуу үнийг тогтоон өмчлүүлэх ажлыг зохион байгуулж, хэрэгжүүлж ажиллахыг аймгийн Засаг даргад даалгав.
Сумынхаа иргэдэд газар өмчлүүлэх ажлыг удирдлага, зохион байгуулалтаар хангаж, хэрэгжилтийн явцад хяналт тавьж, энэ ажлын талаар холбогдох хүмүүсийн мэдээллийг сонсож, зохих үүрэг даалгавар өгч, шаардлагатай арга хэмжээ авч, үр дүнд хүргэж ажиллахыг сумдын иргэдийн Төлөөлөгчдийн Хуралд зөвлөлөө.
Хурлын Ажлын албанаас Аймгийн ИТХ-ын III хуралдаанаар батлагдаж гарсан, “Аймгийн Засаг даргын 2020-2024 оны үйл ажиллагааны хөтөлбөр батлах тухай”, “Аймгийн 2021 оны хөгжлийн төлөвлөгөө батлах тухай”, “Аймгийн 2021 оны төсөв батлах тухай”, “Хүний хөгжил эрүүл мэндийг дэмжих жил зарлах тухай”, “Иргэнд 2021 онд өмчлүүлэх газрын хэмжээ тухай, байршил тогтоох тухай”, “Иргэнд 2021 онд газар өмчлүүлэх ажлыг зохион байгуулах тухай зэрэг аймгийн ИТХ-ын III хуралдааны тогтоолуудыг tov.Khural.mn сайт, ЗДТГ-ын мэдээллийн самбар, аймгийн Иргэний танхим дахь Хурлын үйл ажиллагааг сурталчлах самбарт тус тус байршуулан 27 сумын ИТХ-д е-мэйл хаягаар хүргүүлж олон нийтэд сурталчилж мэдээлэв. 
Аймгийн ИТХ-ын III хуралдааны материалуудыг албан хэрэг хөтлөлтийн стандартад нийцүүлэн эмхэтгэж аймгийн ИТХ-ын архивт байршуулав.
Аймгийн ИТХ-ын Тэргүүлэгчдийн ээлжит бус 6-р хуралдааныг 12-р сарын 04-ний  өдөр, 17-р хуралдааныг 2019 оны 12 дугаар сарын 24-ний өдөр “Соёмбо” танхимд хуралдууллаа.
Тэргүүлэгчдийн ээлжит бус II хуралдаанаар:-
Тэргүүлэгчдийн ээлжит бус II Хуралдаанаар ИТХ-ын III хуралдаанаар хэлэлцэх аймгийн Засаг даргын 2020-2024 оны үйл ажиллагааны хөтөлбөрийн төсөл, аймгийн 2021 оны хөгжлийн жилийн төлөвлөгөөний төсөлд Хурлын хороодоос хийсэн дүгнэлт, Аймгийн 2021 оны төсвийн төсөлд ИТХ-ын эдийн засаг, төсөв санхүү өмчийн бодлогын хорооноос хийсэн дүгнэлт, Төв аймаг дахь Төрийн Аудитын газраас хийсэн дүгнэлт, Иргэнд 2021 онд өмчлүүлэх газрын хэмжээ байршил тогтоох тухай асуудалд ИТХ-ын Байгаль орчин, хөдөөгийн хөгжлийн хорооноос хийсэн дүгнэлтүүдийг хэлэлцээд Хурлын хуралдаанд шилжүүлэв.
Мөн тус ээлжит бус III хуралдаанаар дэлхий нийтийг хамарсан Коронавируст халдвар /КОВИД-19/ цар тахлаас урьдчилан сэргийлэх, эрсдлийг бууруулах  зорилгоор улсын хэмжээнд гамшгаас хамгаалах өндөржүүлсэн бэлэн байдлын зэрэгт удаан хугацаагаар шилжүүлсэнтэй холбогдуулан хувиараа хөдөлмөр эрхлэгч, хувийн хэвшлийнхний үйл ажиллагаанд гарч буй хүндрэлийн талаар аймгийн Ажил олгогч эздийн холбоо болон Монголын үндэсний худалдаа аж үйлдвэрийн танхимын Төв аймаг дахь салбар нэр бүхий 7 аж ахуйн нэгжийн ирүүлсэн хүсэлтийг хэлэлцээд аймгийн хэмжээнд цаг үеийн нөхцөл байдалтай холбогдуулан үүссэн хүндрэлийг шийдвэрлэх “Удирдлагын шуурхай баг”-ийг аймгийн ИТХ-ын даргаар ахлуулан 9 бүрэлдэхүүнтэй байгуулав.
Тэргүүлэгчдийн ээлжит бус II Хуралдаанаар 6 асуудал хэлэлцэж Хурлын Хуралдаанд 4 асуудлыг шилжүүлж 1 тогтоол батлав. 
Тэргүүлэгчдийн ээлжит бус III Хуралдаанаар:
1.Аймгийн мал аж ахуйн салбарын өвөлжилтийн байдлын тухай асуудлыг хэлэлцээд Монгол Улсын Засгийн газрын “Хөдөө аж ахуйн салбарын 2020-2021 оны өвөлжилт, хаваржилтын бэлтгэл хангах зарим арга хэмжээний тухай” 19 дүгээр тогтоолд заасны дагуу аймгийн өвс, тэжээлийн аюулгүйн нөөцөд бэлтгэх өвс 70.7 хувь, тэжээл 86.7 хувь, сумдын өвс, тэжээлийн аюулгүйн нөөцөд бэлтгэх өвс 22.8 хувь, тэжээл 18.2 хувийн гүйцэтгэлтэй байгаа нь өмнөх онуудынхаас бага байгааг онцгой анхаарч, уг нөөцийг нөхөн бүрдүүлэх боломж, бололцоог сайтар судалж, шаардлагатай арга хэмжээ авахыг сумдын шинээр томилогдсон Засаг дарга нарт үүрэг болгож хэрэгжилтийг хангуулах, Засгийн газрын шийдвэрийн дагуу улсын нөөцөөс аймагт хуваарилагдах өвс, тэжээлийг мэргэжлийн байгууллагуудын оролцоотой хийсэн зудын эрсдэлийн үнэлгээгээр эрсдэлийн төвшин их гарсан сумдад тэргүүн ээлжид хуваарилан хүргэх ажлыг яаралтай зохион байгуулах, Ус цаг уур, орчны судалгаа, мэдээллийн хүрээлэнгээс гаргасан 2021 оны 1-3 дугаар саруудын цаг агаарын урьдчилсан төлөвөөр 1 дүгээр сард аймгийн нутаг дэвсгэрийн баруун болон баруун өмнөд хэсгээр олон жилийн дунджаас хүйтэн, ахиу цастай байгаагаас үзэхэд  энэ бүс нутгийн сумдад өвөлжилт хүндэрч болзошгүй тул цас нэмэгдэж байдал хүндэрсэн үед Засгийн газрын 2015 оны 286 дугаар тогтоолоор батлагдсан “Ган, зудын байдалд үнэлгээ хийх журам”-ын дагуу аймаг, сумын төвшинд ажлын хэсэг томилон зудын үнэлгээ хийж, зудын байдлын талаар удирдах дээд байгууллага, холбогдох газруудад танилцуулж, мэдээлэх, зудад нэрвэгдсэн малчдад туслах хөдөлгөөнийг нийтийг хамруулан өрнүүлэх зэрэг шаардлагатай арга хэмжээг шуурхай зохион байгуулах, аймгийн нутаг дэвсгэрт отроор өвөлжиж байгаа малчдын талаар Засгийн газрын 2020 оны 11 дүгээр сарын 15-ны өдрийн 63 дугаар тэмдэглэлээр өгсөн үүргийг хэрэгжүүлж 2021 оны 4 дүгээр сарын 1-ний өдрийг хүртэл отрын малчдыг буцахыг шаардахгүй, татвар, хураамж авахгүйгээр бэлчээр ашиглуулах, тэдний малын эрүүл мэндэд тавих хяналтыг өндөржүүлж, Засгийн газрын 2019 оны 43 дугаар тогтоолоор батлагдсан “Мал, амьтны шилжилт хөдөлгөөнийг зохицуулах, тээвэр, тууврын замд саатуулж, хорио цээрийн хяналт тавих журам”-ыг чанд мөрдөж ажиллах, аймаг, сумдын эрүүл мэндийн төвүүдэд шаардлагатай эм, эмнэлгийн хэрэгслийн нөөц бүрдүүлэх, багаж хэрэгслийн хангамж, түргэн тусламжийн машинуудын бэлэн байдлыг хангаж, шаардлагатай үед нарийн мэргэжлийн эмч нарын тусламж үйлчилгээг малчдад түргэн шуурхай хүргэх нөхцөл, бололцоог бүрдүүлэх, өвөл, хаврын улиралд цас их орсон үед хаагддаг зам, давааг байнгын нээлттэй байлгах хүн хүч, техникийн бэлтгэл, бэлэн байдлыг хангуулан, техник тоног төхөөрөмжийн хангамжийг нэмэгдүүлэх, эрсдэл тохиолдсон үед шаардлагатай арга хэмжээг шуурхай авах талаар аймгийн Авто тээврийн төв, Онцгой байдлын газар зэрэг холбогдох байгууллагуудын удирдах албан тушаалтнуудыг үүрэгжүүлэх, мэргэжлийн байгууллагаас гаргасан 2021 оны өвөл, хаврын улирлын цаг агаарын урьдчилсан төлөв, сарын, тав хоногийн цаг агаарын болон хүчтэй цасан, шороон шуурга зэрэг байгаль цаг агаарын аюулт үзэгдлээс урьдчилан сэргийлэх мэдээ мэдээллийг малчдад шуурхай хүргэх ажлыг оновчтой хэлбэрээр зохион байгуулахыг сум, багийн Засаг дарга, мал бүхий аж ахуйн нэгж байгууллагын дарга нарт үүрэг болгох, мал аж ахуйн салбарын өвөлжилтийн байдлын талаар тодорхой хугацаанд аймгийн иргэдийн Төлөөлөгчдийн Хурлын дарга, Тэргүүлэгчдэд танилцуулж байхыг аймгийн Засаг даргад даалгаж хуралдааны тэмдэглэлээр үүрэг өгөв.
 Аймгийн ИТХ-ын Тэргүүлэгчдийн 2020 оны 25 дугаар тэмдэглэлээр өгсөн үүргийг өөрийн суманд хэрэгжүүлэх ажлыг зохион байгуулж, гүйцэтгэлд нь хяналт тавьж, шаардлагатай арга хэмжээ авч ажиллахыг сумдын иргэдийн Төлөөлөгчдийн Хурлын дарга нарт зөвлөв. 
2.Аймгийн Засаг даргын орлогчийг зөвшилцөх тухай асуудлыг хэлэлцээд Г.Сурмаа, Ц.Буманбуян нарын нэрийг дэвшүүлснийг тэргүүлэгчдийн 100 хувийн саналаар дэмжиж холбогдох байгууллагаад уламжлав. 
3.Төрийн дээд одон медальд уламжлах тухай асуудлыг хэлэлцээд “Хүний гавъяат эмч цол”-оор 1, “Гавъяат малчин цол”-оор 2, “Алтан гадас одон”-оор 3, “Хөдөлмөрийн хүндэт медаль”-иар 2 иргэдийг шагнуулахаар Монгол Улсын Ерөнхийлөгчид уламжлав.
Аймгийн ИТХ-ын Тэргүүлэгчдийн ээлжит бус III хуралдаанаар 3 асуудал хэлэлцэж  4 тогтоол батлан хуралдааны тэмдэглэлээр 1 үүрэг өгөв.
2020 онд аймгийн ИТХ-ын XVI, XVII, XVIII, I, II, III хуралдаанаар нийт 26 асуудал хэлэлцэж 30 тогтоол, Тэргүүлэгчдийн Хуралдаан ээлжитээр 17 удаа,  ээлжит бусаар-6 нийт 23 удаа хуралдаж 169 асуудал хэлэлцэж 108 тогтоол батлан, 25 хуралдааны тэмдэглэлээр үүрэг өгсөн байна. 
12-р сарын 25-ны байдлаар нийт 338 албан бичиг ирснээс хяналтын картын бүртгэлтэй хариу хүргүүлэх шаардлагатай 51 албан бичгийн хариуг хугацаанд нь хүргүүлэн ажилласан байна. 
Аймгийн ИТХ-аас дээд шатны байгууллагад болон аймгийн Засаг дарга, хэлтэс агентлагуудад 359 албан бичгийг боловсруулж аймгийн ИТХ-ын дарга, нарийн бичгийн дарга нараар хянуулан албажуулж хүргүүлснээс хариу ирүүлэх 30 бичгийн хариу ирж бүртгэгдсэн байна. 
2020 оны 4-р улирлын байдлаар аймгийн ИТХ-ын даргад болон Ажлын албанд хандсан нийт 27 өргөдөл бүртгэгдсэнээс хуулийн хугацаанд багтаан  өргөдлийн хариуг бүрэн хүргүүлж 100 хувь шийдвэрлэж ажилласан байна. 
Аймгийн ИТХ-д хандаж гаргасан өргөдөл нь:- 
1. Газрын асуудлын тухай асуудлаар 5 / 18.5 % 
2. Мөнгөн тусламж хүссэн тухай асуудлаар  3 /11.1%   
3. Түлээ нүүрсний хөнгөлөлт , дулаан хангамж түүнтэй холбоотой асуудлаар 3 /11.1 % 
4. Сонгуулийн ажилтай холбоотой асуудлаар 4 /14.8% 
5. Эрүүл мэндийн асуудал болон өвчний тусламж үйлчилгээ, эмнэлэгийн үйл ажиллагааны тухай тухай асуудлаар 2 /7.4 % 
6. Худаг усны тухай 1 / 3.7 %
7. Ажлын албанд хандсан 7/25.9%
8. Хүнсний нөөц, амьдрах орчны тухай 2 /7.4% асуудлаар гаргасан байна.
Аймгийн ИТХ-ын Ажлын албаны мэргэжилтэнүүд 2020 оны 12 дугаар сарын 17-ны өдөр төрийн албан хаагчийн гүйцэтгэлийн төлөвлөгөөний хэрэгжилт, тайлангуудыг нэгтгэн гаргаж аймгийн ИТХ-ын Тэргүүлэгчдийн нарийн бичгийн даргын өрөөнд 2020 оны үйл ажиллагааны тайлан хамгаалалт хийлээ. 
Аймгийн ИТХ-ын Ажлын албанаас 12-р сарын 16-ны өдөр 27 сумын ИТХ-ын дарга, Нарийн бичгийн дарга нарт Төсвийн тухай хууль болон  2021 оны 01 дүгээр сарын 01-ний өдрөөс хэрэгжиж эхлэх Малын тоо толгойн албан татварын тухай хуулийн талаар сургалт хийсэн.
Сургалт, Хурлын үйл ажиллагааг аймгийн ИТХ-ын Нарийн бичгийн дарга Ч.Жавзанпагма нээж,  сумдын ИТХ-ууд нь 12 дугаар сарын 20-ны өдрөөс өмнө “Төлөөллийн байгууллагын чадавхийг бэхжүүлэх нь” төслийн хүрээнд боловсруулсан төсвийн тухай хууль болон малын тоо толгойн татварын тухай  хуулийн талаарх видео хичээлийг сумдын ИТХ-ын Төлөөлөгч нарт хүргэж,  сургалт хийх, өндөржүүлсэн бэлэн байдлын үед сумдын ИТХ, Тэргүүлэгчдийн хуралдааныг хэрхэн зохион байгуулах, сумдын ИТХ-аас ирүүлэх тайлан мэдээ болон 2021 онд сумын ИТХ, Ажлын албанаас анхаарах ажлын талаар чиглэл, зөвлөмж өглөө.
Коронавируст халдвар /КОВИД-19/ цар тахлаас урьдчилан сэргийлэх, эрсдлийг бууруулах зорилгоор улсын хэмжээнд гамшгаас хамгаалах өндөржүүлсэн бэлэн байдлын зэрэгт шилжүүлсэн байгаа энэ цаг үед тусламж, дэмжлэг хэрэгтэй байгаа айл өрхөд иргэд, аж ахуйн нэгж, байгууллагуудын хэцүү нөхцөлд туслах хандив, тусламжийн аянд аймгийн иргэдийн Төлөөлөгчдийн Хурлын Төлөөлөгчдийг нэгдэж аймгийн ИТХ-ын төлөөлөгч Г.Сурмаа, Ц.Жамбалсүрэн, Г.Энхболд, Т.Баатармөнх нар нэгдэж хандив өргөлөө.
Дэлхий нийтийг хамарсан цар тахлын хүнд нөхцөл байдал үүсээд буй энэ цаг үед Төв сайхан бахархал, нэрийн хуудас болсон Төв аймгийн Баяндэлгэр сумын уугуул Монгол улсын Хөдөлмөрийн баатар, Гавьяат тамирчин Э.Бадар-Ууган, Баян-Өнжүүл сумын уугуул Чингис хаан одонт, Монгол улсын болон Буриад улсын Гавьяат жүжигчин Г.Ариунбаатар болон Баянчандмань сумын уугуул, бизнесмен У.Тулгаболд нарын зүгээс аймгийн Онцгой комиссод 10 сая төгрөг, 10 мянган амны хаалт, 150 ширхэг хамгаалах хувцас хандивласан юм.
Гэмт хэргээс урьдчилан сэргийлэх ажлыг зохицуулах аймгийн зөвлөлийн ээлжит 4 дүгээр хуралдаан 2020 оны 12 дугаар сарын 09-ний өдрийн 17 цагт аймгийн ЗДТГ-ын “Соёмбо” танхимд хуралдсан. 
Тус Хуралдаанаар Гэр бүлийн хүчирхийллийн гэмт хэрэг, зөрчлийн мэдээлэл, урьдчилан сэргийлэх чиглэлээр аймгийн Цагдаагийн газраас хийсэн ажил, “Жендэрт суурилсан хүчирхийлэлтэй тэмцэх” 16 хоногийн аяны удирдлага, зохион байгуулалт, хийж байгаа ажлын талаар хэлэлцлээ. 
Гэр бүлийн хүчирхийлээс урьдчилан сэргийлэх ажлын хүрээнд гэмт хэргээс урьдчилан сэргийлэх ажлыг зохицуулах аймаг, сумдын зөвлөл, Цагдаагийн газар, Прокурорын газар, Гэр бүл, хүүхэд, залуучуудын хөгжлийн газар хамтран Гэр бүлийн хүчирхийллийн гэмт хэрэг, зөрчлийг бууруулах, иргэдийн эрх зүйн боловсролыг дээшлүүлэх зорилгоор “Хүчирхийлэлгүй гэр бүлийн төлөө хамтдаа” 1 сарын аян зохион байгуулж, төрийн болон төрийн бус байгууллагын 750 ажилтан алба хаагч нарт Гэр бүлийн хүчирхийллийн хор уршиг, түүнээс урьдчилан сэргийлэх сургалтыг зохион байгуулсан, 27 сумын Засаг дарга, Нийгмийн бодлогын мэргэжилтнүүдийг 2 удаа хамруулан “Хамтарсан баг”-ийн цахим сургалтыг Нийгмийн бодлогын хэлтэс, Гэр бүл, хүүхэд, залуучуудын хөгжлийн газартай хамтран зохион байгуулж, гэр бүлийн хүчирхийллийн хохирогч болсон 175 иргэнд хууль эрх зүйн болон сэтгэл зүйн зөвлөгөө өгч, 128 иргэн, 11 хүүхдэд холбон зуучлах үйлчилгээ үзүүлсэн байгаа бөгөөд цаашид Гэр бүлийн хүчирхийлэлтэй тэмцэх тухай хуулийг иргэдэд тогтмол сурталчлах ажлыг сумдын хамтарсан багуудаар зохион байгуулуулах, стандартын шаардлага хангасан түр хамгаалах байртай болох, зорилтот бүлэгт чиглэсэн тусгайлсан бодлого боловсруулах, гэр бүлийн хүчирхийллийн гэмт хэрэг, зөрчлийн үзүүлэлт өндөр байгаа сумдад тусгайлсан чиглэл өгч ажиллах шаардлагатай байгааг тэмдэглээд аймгийн Засаг дарга, холбогдох газруудад тогтоолоор үүрэг, чиглэл өгөхөөр шийдвэрлэлээ. 
Мөн аймгийн хэмжээнд явагдаж байгаа “Жендэрт суурилсан хүчирхийлэлтэй тэмцэх 16 хоногийн аян”-ны сургалт сурталчилгаа, нөлөөллийн ажлыг эрчимжүүлэх, цахим уралдаан зохион байгуулах талаар салбар зөвлөлийн ажлын алба, холбогдох байгууллагуудад ажлын чиглэл өгсөн байна.
2020 оны 12-р сарын 23-ны өдрөөс аймгийн ИТХ-ын даргаар ахлуулсан ажлын хэсэг өвөлжилтийн нөхцөл байдалтай танилцахаар сумдад ажиллаж байна.
Энэ сарын 12-р сарын 24-ний өдөр аймгийн ИТХ-ын тэргүүлэгчдийн ээлжит 4 дүгээр Хуралдаан хуралдах хуваарьтай байсан хэдий ч Улсын Онцгой комисс, аймгийн Онцгой комиссоос ирүүлсэн чиглэлийн дагуу хойшлогдсон байна.

